CELEX: 32021R0656
Language: mt
Date: 2021-04-21 00:00:00
Title: Regolament ta’ Implimentazzjoni tal-Kummissjoni (UE) 2021/656 tal-21 ta’ April 2021 li jdaħħal isem fir-reġistru tal-Ispeċjalitajiet Tradizzjonali Garantiti (“Slovenska potica” (STG))

22.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 137/12
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/656
         tal-21 ta’ April 2021
         li jdaħħal isem fir-reġistru tal-Ispeċjalitajiet Tradizzjonali Garantiti (“Slovenska potica” (STG))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(3)(a) tiegħu,
         Billi:
         
                     (1)
                  
                  
                     B’konformità mal-Artikolu 50(2)(b) tar-Regolament (UE) Nru 1151/2012, l-applikazzjoni tas-Slovenja biex l-isem “Slovenska potica” jiġi rreġistrat bħala Speċjalità Tradizzjonali Garantita (STG) ġiet ippubblikata f’Il-Ġurnal Uffiċjali tal-Unjoni Ewropea (2).
                  
               
                     (2)
                  
                  
                     Fid-29 ta’ Ġunju 2020, il-Kummissjoni rċeviet avviż ta’ oppożizzjoni u d-dikjarazzjoni motivata ta’ oppożizzjoni relatata mill-Awstrija. Fit-3 ta’ Lulju 2020, il-Kummissjoni għaddiet l-avviż ta’ oppożizzjoni u d-dikjarazzjoni motivata ta’ oppożizzjoni li rċeviet mingħand l-Awstrija lis-Slovenja.
                  
               
                     (3)
                  
                  
                     Il-Kummissjoni eżaminat l-oppożizzjoni li bagħtet l-Awstrija u sabet li hija ammissibbli. L-oppożizzjoni ssostni li fl-Awstrija l-isem “Potize”/“Putize” għadu jintuża għal prodotti simili magħmula fl-Awstrija u l-użu tal-isem huwa legali u ilu jiġi rikonoxxut għal ġenerazzjonijiet sħaħ. Barra minn hekk, isir l-argument li l-produzzjoni tal-“Potize”/“Putize” hija ta’ sinifikat ekonomiku kbir fl-Awstrija, b’mod partikolari għall-kumpaniji li jipproċuha, li huma bbażati fin-Nofsinhar tal-Awstrija. Għalhekk, l-Awstrija tqis li t-talba biex dan l-isem jiġi rriżervat esklussivament għall-prodotti b’dan l-isem magħmula fis-Slovenja (skont it-tradizzjoni Slovena) għandha tiġi rrifjutata. Fi kwalunkwe każ, l-Awstrija tqis li għandu jiġi żgurat li l-produzzjoni u l-użu tal-isem “Potize” jew “Putize” tradizzjonalment użat għal ħafna snin fl-Awstrija għal prodott magħmul skont it-tradizzjoni Awstrijaka jibqgħu possibbli. Fil-qosor, l-oppożizzjoni ssostni li l-isem propost għar-reġistrazzjoni huwa legali, magħruf u ekonomikament sinifikanti għal prodotti agrikoli jew oġġetti tal-ikel simili f’konformità mal-punt (b) tal-Artikolu 21(1) tar-Regolament (UE) Nru 1151/2012.
                  
               
                     (4)
                  
                  
                     B’ittra datata t-28 ta’ Lulju 2020, il-Kummissjoni stiednet lill-partijiet interessati biex jinvolvu ruħhom fil-konsultazzjonijiet rilevanti sabiex jilħqu ftehim bejniethom f’konformità mal-proċeduri interni tagħhom.
                  
               
                     (5)
                  
                  
                     Is-Slovenja u l-Awstrija laħqu ftehim, li ġie nnotifikat lill-Kummissjoni fil-5 ta’ Ottubru 2020, fl-iskadenza stipulata.
                  
               
                     (6)
                  
                  
                     Is-Slovenja u l-Awstrija qablu li l-użu tat-termini “Potize” u “Putize” ma jirrappreżentaw l-ebda użu ħażin, imitazzjoni jew evokazzjoni lejn l-isem “Slovenska potica” bħala Speċjalità Tradizzjonali Garantita (STG).
                  
               
                     (7)
                  
                  
                     Barra minn hekk, qablu li l-ismijiet “Slovenska potica” minn naħa waħda u “Potize” u “Putize” min-naħa l-oħra, huma leġittimi. Is-Slovenja kkonfermat li r-reġistrazzjoni tal-isem “Slovenska potica” bħala Speċjalità Tradizzjonali Garantita (STG) ma timminax id-dritt tal-produtturi Awstrijaċi li jużaw it-termini “Potize” u “Putize”. Il-produtturi Awstrijaċi madankollu ma għandhom jużaw l-ebda element fl-imballaġġ li jirreferi għas-Slovenja, eż. bnadar, kuluri eċċ.
                  
               
                     (8)
                  
                  
                     Mill-ftehim jista’ jiġi konkluż li s-Slovenja rrikonoxxiet id-dritt tal-produtturi Awstrijaċi li jkomplu jużaw l-ismijiet “Potize”, u “Putize” u, għalhekk, li ma hemm l-ebda intenzjoni li jiġi protett it-terminu “potica” li jagħmel parti mill-isem kompost “Slovenska potica” li għalih qed tintalab il-protezzjoni. B’konsegwenza ta’ dan, jenħtieġ li l-isem “Slovenska potica” jiġi protett bħala isem sħiħ, filwaqt li t-terminu “Potica” jenħtieġ li jitħalla jkompli jintuża għall-prodotti li ma jikkonformawx mal-Ispeċifikazzjoni tal-prodott ta’ “Slovenska potica” fit-territorju tal-Unjoni diment li l-prinċipji u r-regoli applikabbli fl-ordni legali tiegħu jiġu rispettati.
                  
               
                     (9)
                  
                  
                     Il-ftehim bejn is-Slovenja u l-Awstrija ma jirrikjedix emenda fl-Ispeċifikazzjoni tal-prodott ippubblikata f’konformità mal-Artikolu 50(2) tar-Regolament (UE) Nru 1151/2012.
                  
               
                     (10)
                  
                  
                     Għaldaqstant, jenħtieġ li l-isem “Slovenska potica” jiddaħħal fir-reġistru tal-Ispeċjalitajiet Tradizzjonali Garantiti (STG),
                  
               ADOTTAT DAN IR-REGOLAMENT:
         
            Artikolu 1
            L-isem “Slovenska potica” (STG) huwa rreġistrat.
            L-isem fl-ewwel paragrafu jirreferi għal prodott tal-Klassi 2.3. Ħobż, għaġina, kejkijiet, ħelu, gallettini u prodotti oħra tal-furnara, kif stipulat fl-Anness XI tar-Regolament ta’ Implimentazzjoni tal-Kummissjoni (UE) Nru 668/2014 (3).
         
         
            Artikolu 2
            L-isem “Potica” jista’ jibqa’ jintuża għall-prodotti li ma jikkonformawx mal-Ispeċifikazzjoni tal-prodott ta’ “Slovenska potica” fit-territorju tal-Unjoni diment li l-prinċipji u r-regoli applikabbli fl-ordni legali tiegħu jiġu rispettati.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 343, 14.12.2012, p. 1.
         
            (2)  ĠU C 110, 2.4.2020, p. 12.
         
            (3)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).